Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punkti a kohane nimetuse registreerimise taotluse avaldamine

(2020/C 217/12)

Käesoleva dokumendi avaldamine annab õiguse esitada taotlusele vastuväiteid Euroopa Parlamendi ja nõukogu määruse (EL) nr 1151/2012 (1) artikli 51 kohaselt kolme kuu jooksul alates siinse dokumendi avaldamise kuupäevast.

KOONDDOKUMENT

„PAMPEPATO DI TERNI“ / „PANPEPATO DI TERNI“

ELi nr: PGI-IT-02467 – 30.12.2019

KPN () KGT (X)

1. Nimetus(ed)

„Pampepato di Terni“ / „Panpepato di Terni“

2. Liikmesriik või kolmas riik

Itaalia

3. Põllumajandustoote või toidu kirjeldus

3.1. Toote liik

Klass 2.3. Leib, valikpagaritooted, koogid, kondiitritooted, küpsised ja muud pagaritooted

3.2. Punktis 1 esitatud nimetusele vastava toote kirjeldus

„Pampepato di Terni“ / „Panpepato di Terni“ [Terni jõulukeeks] on ahjus küpsetatud toode, mis on tehtud pähklitest, šokolaadist, rosinatest, suhkrustatud puuviljadest, magustamata kakaojahust, meest, kohvist, vürtsidest ja jahust.

Tarbimisse lubatud tootel „Pampepato di Terni“ / „Panpepato di Terni“ peavad olema järgmised omadused.

Füüsikalised omadused

Kuju: ümmargune, sileda põhjaga ja pealt kumer

Suurus

Läbimõõt: 1–20 cm

Kõrgus: 1–10 cm

Kaal: 25 g kuni 1 kg

Niiskusesisaldus: 7,5–25 %

Organoleptilised omadused

Välimus: tumepruun, peaaegu must, kuplikujuline, pähklid on pinnal näha

Sisemus: tumepruun, näha on palju ühtlaselt jaotunud pähkleid ja suhkrustatud puuvilju

Taina konsistents: kompaktne ja pehme (kuna šokolaadist, rosinatest, suhkrustatud puuviljadest, meest ja kohvist taigen on pehme), aga röstitud pähklid on krõbedad

Lõhn: esimesena on tunda šokolaadi ja pähkli lõhna, seejärel vürtse, eriti kaneeli, pipart ja muskaatpähklit

Maitse: kõigepealt on tunda šokolaadi ja vürtside maitset, seejärel pähkleid ja suhkrustatud puuvilju; lõppnootideks on šokolaad ja vürtsid, eriti kaneel, muskaatpähkel ja pipar.

Tootes ei ole ei säilitus- ega värvaineid.

3.3. Sööt (üksnes loomse päritoluga toodete puhul) ja tooraine (üksnes töödeldud toodete puhul)

10 kg „Pampepato di Terni“ / „Panpepato di Terni“ taina jaoks on vaja järgmisi koostisosi:

— röstitud pähklid: erinevas vahekorras mandlite, kreeka pähklite ja sarapuupähklite segu: 3,5–6 kg;

— kuivatatud ja suhkrustatud puuviljad: erinevas vahekorras rosinate, apelsini ja sidruni segu: 1,5–3 kg;

— segaõiemesi: 0,5–1,5 kg;

— magustamata kakaopulber (20–22 % kakaovõid): 0,2–0,5 kg;

— šokolaad (vähemalt 50 % kakaod): 0,5–1,5 kg;

— vürtsid: erinevas vahekorras pipra, kaneeli ja muskaadi segu: 0,05–0,15 kg;

— 0-tüüpi nisujahu või maisi-, riisi või mandlijahu: 0,2–0,7 kg.

Tainasse võib lisada ka järgmisi koostisaineid:

— keedetud viinamarjamahl: kuni 0,8 kg;

— liköör: kuni 0,075 kg;

— suhkur: kuni 0,05 kg;

— apelsinikoor: kuni 0,05 kg;

— piiniapähkli tuumad: kuni 0,2 kg;

— vedel kohv: kuni 0,2 kg;

— armulaualeib: põhjana.

Kui tainas tehakse masinas, võib kasutada kuni 5 % vett.

3.4. Tootmisetapid, mis peavad toimuma määratletud geograafilises piirkonnas

„Pampepato di Terni“ / „Panpepato di Terni“ sõtkumine, portsjoniteks jagamine, vormimine, küpsetamine ja laagerdamine peab toimuma määratletud tootmispiirkonnas.

3.5. Registreeritud nimetusega toote viilutamise, riivimise, pakendamise jm erieeskirjad

Esmane pakendamine pärast laagerdumist peab toimuma tootmiskohas, et toote kvaliteet tarbija jaoks ei halveneks. Kui pakendit ei ole ja toode puutub õhuga kokku, ei ole lõhn enam nii kauakestev, eri vürtside lõhnad hajuvad ja nõrgenevad, ning toote pealmine pind muutub kakaovõi migreerumise tõttu halliks ja pähklid kaotavad krõbeduse.

Toode peab olema vähemalt ühtekordses suletud pakendis, mis on tehtud tsellofaanist, pärgamendist, fooliumist või muust toidu pakendamiseks sobivast materjalist (nagu seaduses sätestatud).

Teisese pakendi võib lisada väljaspool tootmispiirkonda.

Toodet „Pampepato di Terni“ / „Panpepato di Terni“ müüakse üksikpakendites kas tervena või 0,5–1,5 cm paksuste viiludena.

3.6. Registreeritud nimetusega toote märgistamise erieeskirjad

Pakendil peab olema järgmine tekst: kas „Pampepato di Terni“ või „Panpepato di Terni“ ja „Indicazione Geografica Protetta“ [kaitstud geograafiline tähis] või selle lühend „IGP“ [KGT] ning alljärgnev:

— Euroopa Liidu kaitstud päritolunimetuse tähis;

— tootja ja/või pakendaja nimi või ärinimi ja aadress;

— toote logo (seda tuleb alati kasutada kaitstud geograafilise tähisega koos).

Toote logo kujundus on järgmine:

4. Geograafilise piirkonna täpne määratlus

„Pampepato di Terni“ / „Panpepato di Terni“ tootmispiirkond hõlmab kogu Terni provintsi haldusterritooriumi ning Perugia provintsis asuvaid Massa Martana, Marsciano, Todi, Fratta Todina, Montecastello di Vibio ja Deruta omavalitsusi.

5. Seos geograafilise piirkonnaga

„Pampepato di Terni“ / „Panpepato di Terni“ maine on traditsiooniliselt seotud asjaomase piirkonna ja selle keskkonnaga.

Toodet „Pampepato di Terni“ / „Panpepato di Terni“ on sajandeid tehtud sellest, mis maamajanduses aasta jooksul saada on, ja tulemuseks on jõulukeeksi musternäide.

Aja jooksul on tootest „Pampepato di Terni“ / „Panpepato di Terni“ saanud jõulupidustustel Terni köögi esindaja.

Esimest korda on „Pampepato di Terni“ / „Panpepato di Terni“ kutselist ja suuremahulist tootmist mainitud 1913. aastal, mil Ternis tegutsenud pagaritöökoda nimetas seda Terni keeksiks.

20. sajandil ja kuni tänapäevani on paljudes traditsioonilisi retsepte sisaldavates raamatutes, toidu- ja turismiinfo- ning muudes kirjutistes nimetatud toodet „Pampepato di Terni“ / „Panpepato di Terni“ tüüpiliseks kohalikuks jõulukeeksiks.

Itaalia reisiklubi kirjutab 1931. aastal avaldatud Itaalia köögi teejuhi „Guida Gastronomica d’Italia“ esmaväljaandes, et „ärge unustage Ternis olles jõulu-panpepato’t“. Teises sama pealkirjaga raamatus kirjutab Felice Cunsolo (Istituto Geografico De Agostini, Novara, 1975) Umbria piirkonnast rääkivas osas, et „Pampepato di Terni“ / „Panpepato di Terni“ on Terni tüüpiline jõulukeeks.

Toodet „Pampepato di Terni“ / „Panpepato di Terni“ mainitakse ka Loretta Santini turismiinforaamatus „Guida di Terni e del ternano“ [Terni ja seda ümbritsevate alade teejuht], nimetades seda „jõululaua magusaks kuningannaks“ (lk 23, väljaandja: Qguide, 2003).

Terni provintsi 2008. aasta teejuhis „Sapori e Profumi“ [Maitsed ja lõhnad] loetletakse tavapärase jõuluköögi osas pampepato’t ühe magustoiduna.

Itaalia Köögiakadeemia on kirjutanud tootest „Pampepato di Terni“ / „Panpepato di Terni“ mitu artiklit, mis on tähtsündmuste puhul avaldatud raamatutes või erialaajakirjades. Olulisimad neist on: „I frutti del sole“ [Päikeseviljad] (2007), kus on kirjas, et „Panpepato on Ternis peamine jõulumagustoit“ ning artikkel „Panpepato ternano“, mille alapealkiri on: „Umbria linna traditsiooniline jõulumagustoit“ („Civiltà della Tavola“ [Laua tsivilisatsioon], nr 299, detsember 2017).

Veel üks tõend „Pampepato di Terni“ / „Panpepato di Terni“ ja Terni piirkonna maineseose kohta on artikkel „Terni da leccarsi i baffi“ [Isuäratav Terni], mis avaldati päevalehes Corriere dell’Umbria 9. aprillil 2016. Artiklis on juttu traditsioonilisest köögist ja kirjutatakse nii: „Pampepato di Terni“ / „Panpepato di Terni“„on kõige parem näide Umbria traditsioonide vastuolulisusest. Selle maiuse magusus ja mõrudus on ideaalselt tasakaalus, mistõttu on see väga eriline ja sai kohe Umbria talurahva traditsioonide osaks.“

Ka päevalehe Il Messaggero 31. detsembril 2009 ilmunud Terni kohalikus väljaandes avaldatud artiklis on mainitud, et „1851. aastast alates nõuab traditsioon, et Terni inimeste laualt ei tohi kunagi puududa pampepato.“

Samas ajalehes on avaldatud veel üks huvitav artikkel – „In gara per il migliore „Pampepato dell’anno““ [Aasta parima pampepato võistlus] –, milles Terni pampepato kohta öeldakse, et see on „ainulaadne, seda saab vaid Ternist ja selle koostisosad on tõend traditsioonist“ (Il Messaggero, 15. detsember 2008).

Kokandusajakirja Cucina Moderna väitel on „Pampepato di Terni“ / „Panpepato di Terni“„klassikaline jõulumagustoit“ (jaanuar 2018, lk 98, Mondadori Group)

2000. aastal ilmunud trükise „La vera Umbria“ [Tõeline Umbria] teises trükis on esitatud „Pampepato di Terni“ / „Panpepato di Terni“ retsept koos märkega, et see on tüüpiline Terni magustoit („La tradizione umbra nei piaceri della tavola“, P. Caruso, toim. Grilligraf Collazzone).

Ka trükises „Terni: la città fra due fiumi“ [Terni – linn kahe jõe vahel] (Vanni, 2006), mis kuulub sarja „Il turismo culturale: la rivista che ti guida’ [Kultuuriturism: teejuht], on kirjas, et „Ternis ei ole jõulude ajal ühtegi peret, restorani, kööki, pagaritöökoda ega ahju, kes/mis ei küpsetaks pampepato’t […]“.

„Pampepato di Terni“ / „Panpepato di Terni“ on tähtsal kohal ka kohalikel võistlustel ja üritustel.

Itaalia Köögiakadeemia Terni osakond on mitu aastat kutsunud oma liikmeid üles tooma degusteerimiseks omatehtud pampepato’sid ja jagama nende retsepte. Parim traditsioonidele vastav maius saab auhinna. Samamoodi on Terni ühing MET korraldanud 2009. aastast alates aasta pampepato konkursi, kus saavad osaleda kõik, kes esitavad selle maiuse kokandusekspertidest, pagaritest, šokolaaditootjatest, sommeljeedest ning eri sektorite ja kutseühenduste esindajatest koosnevale žüriile. Parima „Pampepato di Terni“ / „Panpepato di Terni“ tegija saab auhinnaks koogimeistri puulusika, mis läheb igal järgmisel aastal edasi uuele võitjale („Puulusikas parima pampepato tegijale“, Il Messaggero, 5. jaanuar 2013).

2002. aasta 10. veebruaril„Pampepato di Terni“ / „Panpepato di Terni“ auks korraldatud laadal esitles rühm Terni pagareid kõigi aegade suurimat pampepato’t, mis kaalus 112 kg.

Lõpetuseks on veel üks väga oluline „Pampepato di Terni“ / „Panpepato di Terni“ traditsiooni sügavuse näitaja see, et küpsetis on lettidel tavatoodete seas üha tähtsamal kohal ja tarbija hindab seda toidusuveniirina väga.

Viide tootespetsifikaadi avaldamisele

(viitemääruse artikli 6 lõike 1 teine lõik)

Toote spetsifikaadi terviktekstiga saab tutvuda aadressil http://www.politicheagricole.it/flex/cm/pages/ServeBLOB.php/L/IT/IDPagina/3335“

või

otse Itaalia põllumajandus-, toidu- ja metsanduspoliitika ministeeriumi kodulehel (www.politicheagricole.it), klõpsates „Qualità“ [kvaliteet] (ekraanil ülal paremal), seejärel „Prodotti DOP IGP e STG“ [KPNi, KGT või GTE tooted] (ekraanil vasakus ääres) ja lõpuks „Disciplinari di Produzione all’esame dell’UE“ [ELile hindamiseks esitatud tootespetsifikaadid].

(1) ELT L 343, 14.12.2012, lk 1.